Plakkershuis-brande eis lewens | Maroela Media
Plakkershuis-brande eis lewens
Die polisie ondersoek 'n saak van moord nadat 'n man Donderdagoggend vroeg in sy plakkershuis in Lenasia verkool het.
"Sy plakkershuis is aan die brand gesteek en dit wil voorkom of sy deur van buite versper is sodat hy nie kon ontsnap nie," het ao Kay Makhubela, woordvoerder van die polisie in Gauteng, gesê. "Die polisie ondersoek 'n saak van moord en brandstigting." Niemand is nog in verband met die voorval in hegtenis geneem nie.
Intussen het die Johannesburgse nooddienste gesê twee mense is dood en verskeie beseer in verskillende brande by informele nedersettings in Johannesburg oorlede.
"'n Man is dood en nog een beseer toe 'n brand Donderdagoggend omstreeks 03:00 by hul plakkershuis in George Gogh informele nedersetting uitgebreek het," het Robert Mulaudzi, woordvoerder van die nooddienste, gesê. "Die beseerde man is op die toneel behandel vir geringe brandwonde en daarna na 'n hospitaal geneem vir verdere behandeling." Volgens Mulaudzi het die tweede persoon moontlik gesterf weens rookinaseming.
'n Man in sy 30's is in Lenesia Hospital East oorlede weens rookinaseming toe sy plakkershuis begin brand het. "Die oorsaak van die brand is vermoedelik 'n paraffienstofie wat omgeval het," het Mulaudzi verduidelik.
Nog 'n persoon word vir geringe brandwonde behandel nadat 'n brand by sy plakkershuis in Lion Park uitgebreek het. Hy is hospitaal toe geneem vir verdere mediese behandeling.
Een persoon is ook in Diepsloot vir ernstige brandwonde behandel na nóg 'n brand by 'n plakkershuis. Die persoon is na Thembisa-hospitaal geneem.